Demà s'obri el termini perquè les associacions de comerciants sol·liciten subvencions
06 d’agost 2018

![Imagen 1](/media/actualidad/PublishingImages/1 Políticos/maqueta_Higueras 2568-030_maqueta.jpg)

La delegació de Comerç de l'Ajuntament de Sagunt obri demà el termini perquè les associacions de comerciants de la localitat sol·liciten, d’una banda, les subvencions per a la realització d'activitats de promoció i dinamització del comerç local de la localitat i, d’altra banda, subvencions per a la creació i consolidació del comerç local de Sagunt

  

El període de presentació d’ambdós subvencions s'allargarà fins al pròxim 5 de setembre. Estes ajudes estan dirigides a la realització d'actuacions de modernització i millora de la competitivitat del sector comercial de Sagunt durant enguany.

  

Per al regidor de Comerç, Sergio Moreno, **“es tracten d’unes iniciatives més dutes a terme per l'Equip de Govern de l'Ajuntament de Sagunt amb la finalitat de donar suport a les actuacions dutes a terme per les associacions de comerciants del municipi per a dinamitzar el comerç de proximitat”.**

  

En primer lloc, la Junta de Govern Local (JGL) va aprovar la convocatòria el passat 29 de juny, a la qual va destinar 31.000 euros per a la realització d'activitats de promoció dirigides a la dinamització del comerç local de Sagunt durant l'exercici 2018. En concret es concediran subvencions dins de dos línies d'actuació. D'una banda, per al foment d'activitats de promoció comercial, dotada de 20.000 euros i destinada a donar suport a totes aquelles actuacions dutes a terme per les associacions de comerciants per dinamitzar el comerç de proximitat mitjançant la pràctica d'activitats relacionades amb campanyes promocionals amb la finalitat de promocionar la venda directa, fidelitzar clients i atraure consumidors; animació comercial en nuclis urbans; decoració i animació en zones comercials i, finalment, la promoció i publicitat del comerç associat.

  

D'altra banda, per a les fires comercials, s'han consignat 11.000 euros, dirigits a afavorir el coneixement i difusió del comerç de la ciutat i afavorir l'intercanvi entre consumidors i comerços.

  

Moreno ha ressaltat el gran treball d'incentivament i suport a la creació de nous establiments comercials en la nostra ciutat i la millora en la competitivitat de les ja existents ja que “és de summa importància per a este Equip de Govern potenciar l'activitat econòmica del nostre municipi en el qual juga un paper molt important i primordial el xicotet comerç de Sagunt i del Port de Sagunt”.

  

De la mateixa manera, la JGL va aprovar el passat 6 de juliol la convocatòria de subvencions per a la creació i consolidació del comerç local de Sagunt, les quals no havien sigut convocades des de l'any 2014. Esta convocatòria s'ha efectuat a proposta del regidor delegat de Comerç amb una quantitat de 15.000 euros, destinada a donar suport a projectes consistents en la implantació de nous establiments comercials; la renovació de la imatge dels establiments comercials preexistents i el relleu generacional.

  

*   [](http://www.facebook.com/sharer.php?u=https://aytosagunto.es/va/actualitat/demà-s-obri-el-termini-perquè-les-associacions-de-comerciants-sol-liciten-subvencions/ "Facebook")
*   [](http://twitter.com/share?url=https://aytosagunto.es/va/actualitat/demà-s-obri-el-termini-perquè-les-associacions-de-comerciants-sol-liciten-subvencions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/demà-s-obri-el-termini-perquè-les-associacions-de-comerciants-sol-liciten-subvencions/ "Linked In")
*   [](mailto:?body=https://aytosagunto.es/va/actualitat/demà-s-obri-el-termini-perquè-les-associacions-de-comerciants-sol-liciten-subvencions/)